Document ID: 32002D0011

Komisjoni otsus,
28. detsember 2001,
millega võetakse vastu nõukogu direktiivist 92/43/EMÜ lähtuv ühenduse tähtsusega alade nimekiri Makaroneesia biogeograafilises piirkonnas
(teatavaks tehtud numbri K(2001) 3998 all)
(2002/11/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, [1] viimati muudetud direktiiviga 97/62/EÜ, [2] eriti selle artikli 4 lõike 2 kolmandat lõiku,
ning arvestades järgmist:
(1) Nimekirjad direktiivi 92/43/EMÜ artikli 1 tähenduses ühenduse tähtsusega aladest Makaroneesia biogeograafilises piirkonnas on edastatud komisjonile kõnealuse direktiivi artikli 4 lõikega 1 ettenähtud korras. Asjaomased liikmesriigid - Portugal ja Hispaania - edastasid nimekirjad vastavalt 28. novembril 1997 ja 11. oktoobril 2000.
(2) Makaroneesia biogeograafiline piirkond, millele on osutatud direktiivi 92/43/EMÜ artikli 1 punkti c alapunktis iii, moodustub Assooridest ja Madeirast (Portugal) ning Kanaari saartest (Hispaania) Atlandi ookeanis.
(3) Kavandatavate alade nimekirjadele oli lisatud teave iga ala kohta Natura 2000 vormil, mis on kehtestatud komisjoni otsusega 97/266/EÜ. [3]
(4) Selle teabe hulka kuulub kõnesoleva liikmesriigi esitatud ala uusim kaart, ala nimi, asukoht ja ulatus ning direktiivi 92/43/EMÜ III lisas (1. etapp) nimetatud kriteeriumide rakendamisel saadud andmed.
(5) Komisjon on kokkuleppel iga asjaomase liikmesriigiga koostanud esialgse nimekirja, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid, ning selle põhjal tuleks vastu võtta ühenduse tähtsusega aladeks valitud alade nimekiri.
(6) Arvestades, et teadmised loodusliku elupaigatüübi "karid" olemasolu ja leviku kohta on endiselt ebatäielikud, peaks nimekirja saama muuta vastavalt teadmiste edasiarenemisele.
(7) Käesoleva otsusega ettenähtud meetmed on kooskõlas direktiivi 92/43/EMÜ artikli 20 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse lisas on direktiivi 92/43/EMÜ artikli 4 lõike 2 kolmandas lõigus ette nähtud nimekiri ühenduse tähtsusega aladest Makaroneesia biogeograafilises piirkonnas.
Artikkel 2
Artiklis 1 osutatud nimekirja saab muuta vastavalt teadmiste ja teadusuuringute täienemisele loodusliku elupaigatüübi osas, mis kannab nimetust "karid" ja mida kirjeldatakse direktiivi 92/43/EMÜ I lisa punktis 11 koodi 1170 all.
Artikkel 3
Käesolev otsus on adresseeritud liikmesriikidele.
Brüssel, 28. detsember 2001

Labels: 18
20